Нохч-ГIалгIайн киншкийн издательствос арахийцира Гацаев СаьIидан поэзин гуларш: «Iуьйре», (1969), «БIаьстенан гIара» (1973), «Хазахетар» (1981), «Суьйренан Iеха» (1989), «Мекара цициг» (1991). 2003-чу шарахь зорбане яьллачу «Нохчийн поэзин антологина» а, 2011-чу шарахь Нохчийн меттан денна лерина Нохчийн Республикин яздархойн Союзо арахецначу «Нохчийн поэзи» гуларна а юкъаяхна поэтан цхьайолу стихаш.Таханлера нохчийн поэзи билггал а къиэн хеталур яра шен халкъе, Даймахке, дахаре безамах юьзна йолу Гацаев Саь1идан поэзи яцахьара. Поэтан къаьсттина кхиам лара догIу Нохчийчоьнан исбаьхьчу Iаламах йолу стихаш. Цаьргахь хаало Даймахке болчу безаман йовхо, исбаьхьаллин сурт хIотторан говзалла, Iаламца хуьлуш йолу нийсо, цо хьоьхуш йолу догдикалла авторна езар.Гацаев Саь1идан вевзара похIме драматург санна а. Хьовсархоша езаш тIеэцнера цуьнан пьесаш тIехь Х.Нурадиловн цIарахчу театро хIиттийна «Пелхьонаш», «Бале ваьлла нуц» спектаклаш.Дуьненан хьал-бахам ца лоьхуш, нохчийн исбаьхьаллин дош кхиор шен дахаран коьрта гIуллакх лоруш, цунна хьанал вецаш, Дала шена дуьненахь яккха елла хан текхна, бакъдуьнена вирзи СаьIид. ПохIме поэт, нохчийн хIума деза хеташ, яхь-юьхь йолуш оьзда къонах санна, тхан дегнашкахь вуьсур ву иза даима а, нохчийн литературехь даха дуьсур ду цуьнан исбаьхьаллин дош.Дала гечдойла СаьIидана, Дала ийман долу собар лойла цуьнан доьзална, гергарчарна, халахетаран дакъа мел долчунна!